**Goleuni**

**Salm 43:3**

*Rho dy olau i mi, gyda dy wirionedd, i'm harwain. Byddan nhw'n dod â fi yn ôl at y mynydd sanctaidd lle rwyt ti'n byw.*

Mae'r dyn sgwennodd yr adnod, sef y Brenin Dafydd, yn gofyn am ddau beth - golau Duw a gwirionedd Duw.

Rydyn ni i gyd angen golau – heb olau mae bywyd yn anoddach o lawer. Mae goleuni’r haul yn disgleirio yn ystod y dydd, yn rhoi gwres ac yn ein cadw ni’n fyw. Mae goleuni’r lleuad a’r sêr i’w gweld yn y nos, ac rydyn ni’n cael ambell i noson ola’ leuad. Mae ganddon ni oleuadau yn ein tai, yn y stryd ac ar ein ceir.

Mae golau yn beth da! Pa fath o olau sydd gan Dduw felly? Mae’r Beibl yn dweud mai Duw greodd yr haul, lleuad a’r sêr, felly rydyn ni’n gallu diolch iddo am ein goleuni naturiol. Ond nid dyma be sy yn yr adnod. Golau o fath gwahanol sydd o dan sylw yn y Salm.

Mae’r Beibl yn dweud mai, *Golau ydy Duw; does dim tywyllwch o gwbl ynddo. (1 Ioan 1:5).*

Mae’r Beibl yn dweud bod gan Dduw olau sbesial iawn sy’n agor llygaid pobl i weld mai Iesu ydy gwir fab Duw ac mai trwy gredu ynddo ef rydyn ni’n cael bywyd am byth yn y nefoedd. Dwedodd Iesu,

*“Fi ydy golau'r byd. Bydd gan y rhai sy'n fy nilyn i olau i'w harwain nhw i fywyd, a fyddan nhw byth yn cerdded mewn tywyllwch.”(Ioan 8:12)*

Pan dŷn ni’n troi at Iesu, yn ei drystio ac yn gofyn iddo fod yn rhan o’n bywyd ni, rydyn ni’n cael golau sbesial sy’n arwain yr holl ffordd i’r nefoedd. Mae ein bywydau ni’n newid yn llwyr. Dyma mae’r Salmydd (Dafydd) ei eisiau - mae o eisiau nabod Duw yn well a chael y goleuni sbesial yma yn rhan o’i fywyd.

Mae o hefyd yn gofyn am wirionedd – am y gwir. Rydyn ni i gyd yn gwybod bod y gwir yn well na chelwydd. Ond yn anffodus mae yna lot o gelwydd yn ein byd ni. Rydyn ni i gyd wedi dweud celwydd, bob un ohonon ni! Celwydd bach, bach a chelwydd mawr, mawr! Ond, mae’r Beibl yn dweud

*Nid dyn sy'n dweud celwydd ydy Duw. (Numeri 23:19).*

Mae geiriau Duw bob amser yn wir. Os ydy Duw yn dweud rhywbeth rydyn ni’n gallu trystio ei eiriau am eu bod nhw bob amser yn wir.

Mae Duw yn oleuni, ac mae geiriau Duw yn wir. Wrth i ni nabod Iesu, a darllen geiriau Duw yn y Beibl rydyn ni’n cael ein harwain yn agosach ato.

Pwy ydych chi’n nabod orau?

Po fwyaf o amser dych chi’n dreulio yng nghwmni rhywun yna’r gorau dych chi’n eu nabod nhw.

Mae’r Salmydd eisiau nabod Duw yn dda iawn. Mae o eisiau goleuni Duw a gwirionedd Duw yn rhan o’i fywyd. Pam? Er mwyn cael treulio amser yn agos at Dduw, *yn y lle rwyt ti’n (Duw) byw.*

Os ydyn ni am ofyn am rywbeth beth am ofyn am oleuni a gwirionedd Duw?

Ein Tad,

*Rho dy olau i ni, gyda dy wirionedd, i'n harwain.* Does dim tywyllwch yn agos i ti. Rwyt ti’n bur ac yn lan, yn hollol onest a theg. Rwyt ti’n awyddus i bobl droi atat ti a charu dy fab Iesu Grist. Helpa ni i ddeall mai Iesu ydy golau’r byd, ac wrth drystio Iesu fe fydd ein bywydau yn newid am y gorau. Amen.